De to mænd er nu varetægtsfængslet i fire uger - de nægter sig begge skyldige. Nordjyske Jacob Vullum Andersen er mistænkt for at have medvirket til at hælde maling over 84 jødiske gravsten, væltet nogle af gravstenene samt at have begået hærværk mod Sparekassen Kronjyllands bygning, som er pyntet af en davidsstjerne. - Der er begrundet mistanke om, at de er skyldige i de rejste sigtelser, siger dommer Marianne Sonne. Grundlovsforhøret er blevet holdt for lukkede døre af hensyn til den videre efterforskning. Men ved afsigelsen af kendelsen løfter dommeren lidt af sløret for, hvad sigtelsen bygger på. Ifølge dommeren er der blandt andet fundet jakker og sko med pletter af grøn maling hos de sigtede. Desuden er der fundet maling og en pensel med rester af maling hos en af dem. 38-årige Jacob Vullum Andersen er et ledende medlem af den nationalsocialistiske organisation Den Nordiske Modstandsbevægelse. En bevægelse, der er registreret til at holde til på en adresse i Døstrup nord for Hobro. Har benægtet over for pressen For blot to dage siden udtalte Jacob Vullum Andersen til TV 2 Østjylland, at han ikke havde noget med sagen at gøre, men støttede op om hærværket. - Vi synes, det er positivt, at folk omsider er begyndt at vågne op til en erkendelse af, at magtjøder og jødisk infiltration i samfundet er yderst skadelig og uønsket, sagde den nu anholdte leder af Den Nordiske Modstandsbevægelse. I samme interview med TV 2 Østjylland sagde Jacob Vullum Andersen også, at Nordfront ikke kender til nogen aktioner begået mod jøder. - Om enkeltpersoner, om de måtte være en del af Modstandsbevægelsen, sympatisører eller helt udenforstående, har benyttet dagene omkring årsdagen for Krystalnatten til at aktionere mod jøder og jødisk magt, ved vi ikke. Aktioner på skoler i Nordjylland Den Nordiske Modstandsbevægelse, der også er kendt som Nordfront, kalder sig for en 'en revolutionær nationalsocialistisk kamporganisation'. Nationalsocialisterne fra Den Nordiske Modstandsbevægelse laver med jævne mellemrum aktioner, og så sent som i går tirsdag var der aktivister fra Den Nordiske Modstandsbevægelsen på Nørresundby Gymnasium for at sprede flyveblade, klistermærker og plakater. Og mandag blev der hængt en eller flere plakater fra bevægelsen op på Hjørring Gymnasium. Tidligere har bevægelsen været på Filstedvejens Skole i Aalborg. Det drejer sig om plakater med ordene: "Danske ungdom. Kæmp for jeres fremtid" og en mand iklædt noget, der både i udseende og uniform bærer meget lighed med de ariske figurer i Nazitysklands propaganda. Hagekors i Hobro Bevægelsen har de seneste uger været særdeles aktive flere steder i Nordjylland. Således har den for nylig sat klistermærker med teksten "Til  kamp for fædrelandet" op i området ved boligblokkene på Hånbækkvarteret i Frederikshavn, Det Musiske Hus ligeledes i Frederikshavn, mens tilsvarende propaganda er nået til områder i Vejgaard i Aalborg, mens flere postkasser i Sæby også har fået påklistret klistermærker, mens bevægelsen også har smidt flyvers i postkassen. For knap en måned siden var Den Nordiske Modstandsbevægelse synlige i Hobro, hvor den tilsyneladende ikke var tilfreds med, at dens klistermærker var blevet fjernet. Den Nordiske Modstandsbevægelse skriver på sin hjemmeside:  "Aktivister har oprustet i kampen mod folkefjenderne som fjerner Modstandsbevægelsens klistermærker i Hobro. Flere forskellige spraymotiver er nu at finde forskellige steder i byen". De spraymotiver, bevægelsen nævner, drejer sig blandt andet om et hagekors, der er sprayet på en kommunal info-tavle i Hobro. Hærværk mod jødisk kirkegård i Aalborg I Aalborg var der i weekenden også udøvet hærværk mod en kirkegård. Det gik ud over en sten placeret på hjørnet af Den Jødiske Kirkegård i Aalborg, hvorpå der er blevet spraymalet med bogstaverne "JUDE". Den Jødiske Kirkegård i Aalborg ligger på hjørnet af Hasserisgade og Sankt Jørgens Gade i Aalborg, og på den skamferede sten er indgraveret hebraiske bogstaver. Men henover de indgraverede bogstaver har en eller flere ukendte personer nu skrevet ordet "jude" - som er det tyske ord for jøde - med store sorte bogstaver. Lørdag var det 81 år siden, at Krystalnatten fandt sted. En skæbnesvanger begivenhed 9. november 1938, hvor de tyske nazister startede et voldsorgie om natten mod jøder over hele Tyskland. Hos Nordjyllands Politi har man en formodning om, at vandaliseringen af stenen ved Den Jødiske Kirkegård er sket i den forbindelse. - Vi er rimelig sikre på, at det er noget der sket for nyligt. Men vi ved ikke, hvem der står bag det, sagde  Henrik Bech, vagtchef hos Nordjyllands Politi forleden til TV2 Nord. Israels ambassadør ikke overrasket over hærværk Benny Dagan er ambassadør fra Israel i Danmark og besøgte for nyligt Østre Kirkegård i Randers, hvor hærværket fandt sted, sammen med kirkegårdsleder Thue de la Cour. - I virkeligheden var det nok bare et spørgsmål om tid. Det er et wakeupcall til os alle om, at vi skal tage antisemitisme meget mere alvorligt. Undersøgelser viser, at der er en dramatisk stigning af antisemitiske hændelser, siger Benny Dagan til TV 2 Østjylland. Han peger på en generel tendens i Europa, som han mener i stigende grad er plaget af antisemitisme, der i hans øjne bør tages meget mere seriøst, end det bliver i dag. - Vi ser kun toppen af isbjerget. Mange hændelser bliver ikke anmeldt, fordi folk er bange eller ikke tager sig tid til at kontakte politiet. Politikere fordømmer hærværk Flere politikere har været ude og fordømme hærværket på krystalnatten, herunder statsminister Mette Frederiksen. Ovenpå det grove hærværk i weekenden skrev hun søndag på Facebook, at angrebet på en jødisk gravplads var et angreb ikke kun på de danske jøder, men hele det danske samfund. - Det gør mig ondt at tænke på, hvordan det må være at se sine elskedes sidste hvilested udsat for så modbydeligt hærværk. Også Venstres partiformand, Jakob Ellemann-Jensen, har i søndags været ude og fordømme handlingen. Han kalder det uanstændigt og uacceptabelt, at danske jøder skal hånes. Det skriver han på Twitter. - Jeg håber, at politiet hurtigt får opklaret, hvem der står bag, så gerningsmændene kan blive straffet. I USA har 40 demokratiske kongresmedlemmer stillet forslag om, at den nynazistiske danske gruppe bliver tilføjet den amerikanske liste over udenlandske terrororganisationer.
Politiet har i sagen om hærværk på jødiske gravsten i Randers anholdt to mænd heriblandt den 38-årige Jacob Vullum Andersen, som er et ledende medlem af den nationalsocialistiske organisation Den Nordiske Modstandsbevægelse, der har adresse i Døstrup ved Hobro.